Fil-laqgħa tal-Kunsill Agrikolu tal-25 ta' Jannar 2021, il-Kummissarju Wojciechowski ppreżenta r-riżultati ta' studju dwar l-effetti ekonomiċi mistennija sal-2030 tan-negozjati kummerċjali li għaddejjin attwalment u ta' dawk li ġejjin fuq is-settur agrikolu tal-UE. Ir-riżultati huma bbażati fuq eżerċizzju teoriku ta' mudellar dwar l-effetti ekonomiċi potenzjali fuq is-settur agroalimentari, li jinkludi riżultati speċifiċi għal xi prodotti agrikoli wara li jiġu konklużi 12-il ftehim kummerċjali. Dan l-istudju jirrappreżenta aġġornament ta' studju li sar fl-2016. Għaliex qed jiġi ppubblikat dan l-istudju? Għal kull ftehim kummerċjali, il-Kummissjoni twettaq valutazzjonijiet tal-impatt b'mod regolari qabel it-tnedija tan-negozjati, u valutazzjonijiet tal-impatt għas-sostenibbiltà (VIS) matul it-twettiq tagħhom. Iżda l-valutazzjoni tal-ftehimiet kummerċjali b'mod iżolat ma turix l-impatt kombinat u kumulattiv tad-diversi ftehimiet li l-UE qed tinnegozja jew qed tiffirma. Kien hemm talba ripetuta biex issir analiżi iktar diżaggregata tas-settur agrikolu minn dik li ssir tipikament fil-VIS tal-Kummissjoni. Għalhekk, fl-2016, iċ-Ċentru Konġunt tar-Riċerka (JRC) tal-Kummissjoni Ewropea wettaq l-ewwel studju dwar l-impatt kumulattiv. F'Lulju 2019, il-Kummissjoni ħabbret aġġornament tal-istudju tal-2016 dwar l-impatt kumulattiv, sabiex tiġi riflessa l-konklużjoni reċenti ta' serje ta' ftehimiet ta' kummerċ ħieles (mal-Ġappun, mal-Vjetnam, mal-Mercosur, mal-Messiku) u l-aġġornament tal-aġenda kummerċjali tal-UE. Dan ġie mtenni mill-Kummissarju għall-Agrikoltura Wojciechowski fis-seduti ta' smigħ ta' konferma tiegħu fil-Parlament Ewropew. Liema huma l-ftehimiet li ġew koperti f'dan l-istudju? L-istudju jiffoka fuq 12-il ftehim kummerċjali. Uħud diġà daħlu fis-seħħ (il-Kanada, il-Ġappun u l-Vjetnam), in-negozjati ta' wħud diġà ġew konklużi (il-Messiku u l-Mercosur), u wħud qed jiġu nnegozjati jew huma parti mill-aġenda kummerċjali tal-UE (iċ-Ċilì, l-Awstralja, New Zealand, l-Indoneżja, il-Malasja, il-Filippini u t-Tajlandja). Xi ngħidu dwar il-ftehimiet kummerċjali li diġà huma fis-seħħ u li mhumiex parti mit-12-il FTA fl-istudju, eż. mar-Repubblika tal-Korea jew mal-Ukrajna? Il-ftehimiet kummerċjali li daħlu fis-seħħ diversi snin ilu (eż. dawk mal-Iżvizzera, mal-Ukrajna, mal-Kolombja, mal-Perù u mal-Ekwador jew mar-Repubblika tal-Korea) huma riflessi fix-xenarju ta' referenza minħabba li l-effetti tagħhom diġà huma viżibbli fuq il-kummerċ agroalimentari tal-UE. Barra minn hekk, l-impatt tal-modifika tal-FTA bejn l-UE u l-Ukrajna fl-2020 biex jiġu emendati l-preferenzi kummerċjali għal-laħam tal-pollam ġie inkluż fix-xenarju ta' referenza. Il-ftehimiet kummerċjali li daħlu fis-seħħ reċentement biss (il-Kanada, il-Ġappun u l-Vjetnam) ġew inklużi fil-grupp ta' 12-il FTA, u l-impatt tagħhom huwa analizzat fl-istudju. X'inhuma d-differenzi ewlenin meta mqabbla mal-istudju tal-2016? L-ewwel nett, l-istudji jikkunsidraw żewġ settijiet differenti ta' FTAs (iċ-Ċilì u l-Malasja jissostitwixxu l-Istati Uniti tal-Amerka u t-Turkija) biex jiġu riflessi l-bidliet fl-aġenda kummerċjali tal-UE. Filwaqt li fl-2016 il-biċċa l-kbira tal-FTAs ikkunsidrati kienu għadhom ma ġewx konklużi (in-negozjati mal-Vjetnam u mal-Kanada biss kienu ġew konklużi), fl-istudju attwali ħamsa minn 12 diġà ġew konklużi (il-Kanada, il-Ġappun, il-Vjetnam, il-Mercosur u l-Messiku). Barra minn hekk, dan l-istudju jimmudella l-eżitu nnegozjat tal-FTAs konklużi, inkluż il-Kwoti Tariffarji li ngħataw lis-sħab kummerċjali rispettivi. Dan l-istudju jqis ukoll il-ħruġ tar-Renju Unit mill-UE, billi jibbaża r-riżultati tiegħu fuq 27 Stat Membru u l-orizzont taż-żmien ġie estiż mill-2025 sal-2030. Liema huma x-xenarji li ġew analizzati? Ġew ikkunsidrati żewġ xenarji, wieħed konservattiv u wieħed ambizzjuż. Għan-negozjati konklużi (il-Kanada, il-Ġappun, il-Vjetnam, il-Messiku, il-Mercosur), il-ftehim ġie mudellat skont l-eżitu nnegozjat (tnaqqis fit-tariffi u kwoti tariffarji) fiż-żewġ xenarji. Għall-ftehimiet kummerċjali li għadhom ma ġewx konklużi, iż-żewġ xenarji huma bbażati fuq liberalizzazzjoni sħiħa tat-tariffi għall-maġġoranza l-kbira tal-linji tariffarji u fuq tnaqqis parzjali fit-tariffi għall-ftit linji li jifdal, li jirrappreżentaw il-prodotti sensittivi. Ix-xenarju konservattiv u dak ambizzjuż ivarjaw f'termini tas-suppożizzjonijiet fir-rigward tal-persentaġġ ta' linji tariffarji li se jkunu liberalizzati għalkollox fil-qafas tal-ftehimiet (97 % fix-xenarju konservattiv u 98.5 % fix-xenarju ambizzjuż) u f'termini tad-daqs tat-tnaqqis fit-tariffi għall-prodotti sensittivi mhux liberalizzati (25 % fix-xenarju konservattiv u 50 % fix-xenarju ambizzjuż). Ix-xenarji kummerċjali fl-istudju, għaliex ma jinkludux l-hekk imsejħa volumi tal-kwoti tariffarji għan-negozjati li għaddejjin attwalment? L-eżitu reali tal-ftehimiet li qed jiġu nnegozjati jew li huma previsti għadu mhux magħruf. Dan huwa partikolarment minnu fir-rigward tal-identifikazzjoni u tat-trattament ta' prodotti sensittivi, li għalihom normalment jingħataw konċessjonijiet reċiproċi fl-għamla ta' kwoti tariffarji. Kull negozjat huwa uniku. Ikun diffiċli ferm li wieħed jispekula dwar linji tariffarji li jridu jkunu soġġetti għall-konċessjonijiet tal-kwoti tariffarji kif ukoll dwar il-volumi realistiċi possibbli ta' dawk il-konċessjonijiet tal-kwoti tariffarji f'kull negozjat. X'jgħidilna l-istudju dwar l-impatt tal-ftehimiet kummerċjali fl-iżvilupp futur tal-agrikoltura tal-UE? L-istudju jikkonferma li l-UE, u s-settur agrikolu tal-UE, jistgħu jibbenefikaw mill-aġenda kummerċjali tal-UE. Dan jirrifletti l-kompetittività tas-settur agrikolu tal-UE, u l-kapaċità tas-settur li jaħtaf l-opportunitajiet fis-swieq internazzjonali, fejn jinsab it-tkabbir futur. Madankollu, jeħtieġ li jinstab bilanċ biex tiġi ggarantita protezzjoni adegwata għall-prodotti sensittivi tal-UE, li għandhom valur ekonomiku u soċjali konsiderevoli ħafna għal diversi Stati Membri. Dan jista' jsir bi ftuħ limitat għas-setturi sensittivi tal-UE permezz ta' kwoti tariffarji. L-istudju jipprovdi argument qawwi ħafna favur Politika Agrikola Komuni (PAK) tal-UE b'saħħitha u b'ħafna riżorsi fil-futur. PAK b'saħħitha hija essenzjali għal min irid jesporta u għal min jipproduċi għas-swieq lokali. Tiżgura wkoll li nipproduċu b'mod sostenibbli li jipproteġi l-ambjent u li jikkontribwixxi biex tiġi indirizzata l-isfida konsiderevoli tat-tibdil fil-klima. X'inhuma s-sejbiet ewlenin tal-istudju? Fl-istudju nstab li l-implimentazzjoni kumulattiva tat-12-il FTA tirriżulta f'żieda bbilanċjata kemm fl-esportazzjonijiet kif ukoll fl-importazzjonijiet agroalimentari tal-UE, b'żieda kemxejn ogħla fl-esportazzjonijiet. B'hekk jiżdied iktar il-bilanċ pożittiv nett tal-kummerċ agroalimentari tal-UE – li diġà huwa pproġettat li jibqa' fil-biċċa l-kbira pożittiv fl-2030 – bi €800 miljun sa €1 biljun skont ix-xenarju kkunsidrat. Barra minn hekk, l-impatti fuq il-produzzjoni u l-prezzijiet tal-produtturi jibqgħu moderati. B'mod iktar speċifiku, l-esportazzjonijiet agroalimentari tal-UE jiżdiedu bi 2.8 % sa 3.3 % meta mqabbla max-xenarju mingħajr FTAs, jiġifieri żieda ta' €4.7 sa €5.5 biljun. Sejbiet iktar dettaljati u speċifiċi għas-setturi huma disponibbli fl-istudju. X'jgħid l-istudju dwar is-settur tal-pollam? Fir-rigward tal-pollam, l-istudju jikkonkludi li huwa mistenni li l-importazzjonijiet jiżdiedu fix-xenarju konservattiv u f'dak ambizzjuż, bi 22 % u b'29 % rispettivament. Madankollu, huwa mistenni li ż-żieda mistennija fil-konsum tal-laħam tal-pollam iżżomm il-livelli ta' produzzjoni fl-UE fl-2030. X'inhuma r-riżultati għas-settur taċ-ċanga? Meta mqabbla max-xenarju ta' referenza, l-importazzjonijiet taċ-ċanga tal-UE jistgħu jiżdiedu fiż-żewġ xenarji, b'85,000 tunnellata fix-xenarju konservattiv u b'100,000 tunnellata f'dak ambizzjuż. L-esportazzjonijiet taċ-ċanga tal-UE se jiżdiedu b'25,000 tunnellata fix-xenarju konservattiv u b'40,000 tunnellata fix-xenarju ambizzjuż. Sabiex dan jitqiegħed f'kuntest, il-bilanċ kummerċjali taċ-ċanga kien 420,000 tunnellata bejn Jannar u Novembru 2020. Huwa pproġettat li l-prezzijiet tal-produtturi se jonqsu b'madwar 2.4 % fiż-żewġ xenarji, b'effetti marġinali fuq il-konsum u l-produzzjoni minħabba żieda fl-esportazzjonijiet. Skont il-ftehim mal-Mercosur, l-UE se tippermetti li 99,000 tunnellata ta' ċanga tidħol fis-suq tagħha b'dazju ta' 7.5 %. Iridu jgħaddu ħames snin biex jintlaħaq dan l-ammont. Dan juri l-effettività tal-użu tal-kwoti tariffarji biex is-setturi sensittivi jitqiegħdu fil-mira fin-negozjati kummerċjali, u b'hekk jiġu mmitigati l-eżiti negattivi previsti. Għal liema konklużjoni jasal l-istudju fir-rigward tas-settur tal-prodotti tal-ħalib? Fl-istudju nstab li fl-2030, fir-rigward tal-prodotti tal-ħalib, l-esportazzjonijiet se jiżdiedu b'7.3 % fix-xenarju ambizzjuż (+ €1.3 biljun), u huwa mistenni li l-produzzjoni tal-ħalib tiżdied b'madwar 0.2 % bħala riżultat ta' prezzijiet favorevoli. Għall-produtturi tal-ħalib, dan iwassal għal €890 miljun addizzjonali għas-suq fl-2030. X'inhuma r-riżultati għal-laħam tal-majjal? Fir-rigward tas-settur tal-laħam tal-majjal, l-esportazzjonijiet se jiżdiedu bi 8.9 % (+ €914-il miljun) fix-xenarju ambizzjuż, u l-prezzijiet tal-produtturi se jiżdiedu b'4.8 % b'espansjoni tal-produzzjoni ta' 1 %, u b'hekk il-valur tal-produzzjoni tal-laħam tal-majjal fl-2030 jiżdied b'€2 biljun. X'inhuma r-riżultati ewlenin l-oħra tal-istudju li huma speċifiċi għas-setturi? Fir-rigward tas-setturi sensittivi, l-importazzjonijiet tar-ross lejn l-UE se jiżdiedu bi 2.2 % (ix-xenarju konservattiv) u bi 3.2 % (ix-xenarju ambizzjuż), u dan jirriżulta fi tnaqqis fil-produzzjoni u fil-prezzijiet tar-ross fl-UE. Fir-rigward taz-zokkor, l-importazzjonijiet totali se jiżdiedu bi 12 sa 13 % meta mqabbla max-xenarju ta' referenza. Barra minn hekk, għas-setturi l-oħra, huwa mistenni li l-esportazzjonijiet ta' prodotti agrikoli pproċessati se jiżdiedu bi 3.1 % fix-xenarju ambizzjuż, u jżidu €1.7 biljun f'esportazzjonijiet, filwaqt li l-esportazzjonijiet tal-inbid u tax-xorb jistgħu jiżdiedu bi 2 % fl-istess xenarju, u jżidu €834 miljun fis-suq fl-2030. Ir-riżultati tal-istudju, jirriflettu l-impatt tal-Patt Ekoloġiku Ewropew, tal-ftehim tal-Kummerċ u l-Kooperazzjoni bejn l-UE u r-Renju Unit, u tal-pandemija tal-COVID-19? Le. Fil-mument tat-tnedija tal-istudju, kien hemm ħafna inċertezzi rigward l-implimentazzjoni tal-Patt Ekoloġiku, inkluż l-istrateġija “Mill-Għalqa sal-Platt”, it-tip ta' ftehim kummerċjali possibbli bejn l-UE u r-Renju Unit, u l-impatti possibbli tal-pandemija tal-COVID-19. Sabiex l-istudju jiġi ffinalizzat sa tmiem l-2020 kif imħabbar inizjalment, ġie deċiż li ma jsirux suppożizzjonijiet speċifiċi dwar l-impatt possibbli tal-Patt Ekoloġiku u tal-pandemija tal-COVID-19, u li ssir suppożizzjoni purament teknika li tkun konsistenti mal-ftehim dwar il-ħruġ rigward ir-relazzjoni futura bejn l-UE u r-Renju Unit. Barra minn hekk, huwa importanti li jitfakkar li dan huwa eżerċizzju teoriku li jiffoka fuq l-impatti kummerċjali u ekonomiċi fuq is-settur agroalimentari, u li jaġġorna studju tal-2016. L-analiżi tal-effetti klimatiċi u ambjentali hija eżerċizzju differenti u kkumplikat li jmur lil hinn mill-ambitu tad-disinn tal-istudju. Dawn l-effetti jiġu analizzati fil-VIS li takkumpanja kull ftehim bilaterali. L-objettivi tal-Patt Ekoloġiku jibqgħu prijorità għall-Kummissjoni, inkluż f'termini ta' kummerċ. L-UE se tinvolvi ruħha b'mod proattiv mas-sħab kummerċjali kollha u se tagħmel użu aħjar mill-ftehimiet kummerċjali eżistenti u futuri biex issaħħaħ is-sostenibbiltà tal-ikel. Kif tispjega d-differenza fil-kobor tal-impatt bejn dan l-istudju u dak tal-2016? Minħabba d-differenzi bejn iż-żewġ studji (l-FTAs koperti, EU-27 minflok EU-28, eċċ.), ir-riżultati mhumiex komparabbli għalkollox. Ġeneralment, l-impatt fuq is-setturi sensittivi huwa ferm iktar baxx milli fl-istudju tal-2016, b'mod partikolari fil-każ taċ-ċanga. Dan jista' jiġi spjegat bil-mudellar tal-ftehimiet konklużi realment (inkluż il-kwoti tariffarji), b'mod partikolari dak mal-Mercosur li jinvolvi l-ikbar impatti, iktar milli bil-mudellar ta' xenarju teoriku li jqis tnaqqis fit-tariffi sa 50 % mingħajr l-ebda limitu fil-volumi għall-prodotti sensittivi. L-uniku settur sensittiv fejn l-impatti pproġettati li jibqgħu severi huwa dak tar-ross. Dan essenzjalment hu frott l-impatt tal-ftehim mat-Tajlandja fejn ġie applikat tnaqqis fit-tariffi ta' 25 % sa 50 % għar-ross, mingħajr l-ebda limitu fil-volumi. L-impatt reali jkun iżgħar jekk tingħata kwota tariffarja minflok tnaqqis fit-tariffi b'volumi illimitati. Xi ngħidu dwar ir-riżultati fil-livell tal-Istati Membri jew dak reġjonali? Minħabba diffikultajiet marbuta mal-għażla tal-mudelli, ir-riżultati huma disponibbli biss għall-UE kollha kemm hi. L-ostakli sanitarji u fitosanitarji (SPS), għaliex mhux qed jiġu mmudellati? Li kieku dawn ġew immudellati, għandna nistennew iktar gwadanji għall-esportazzjonijiet tal-UE jew iktar sfidi għall-importazzjonijiet tal-UE? Għalissa għadu mhux possibbli li jiġu kkwantifikati l-ostakli SPS f'mudelli ekonomiċi kontemporanji b'metodoloġija robusta. Dan kien diġà l-każ fl-istudju tal-2016. Madankollu, kundizzjonijiet SPS imtejba nnegozjati fil-ftehimiet kummerċjali konklużi mill-UE jiffaċilitaw l-esportazzjonijiet tal-UE. Permezz tal-ftehimiet kummerċjali tal-UE li ġew maqbula jew li qed jiġu nnegozjati, il-Kummissjoni tagħmel ħilitha biex tikseb ir-rikonoxximent tal-qafas SPS armonizzat tal-UE mingħand il-pajjiżi terzi. Dan fl-aħħar mill-aħħar għandu jwassal għal proċeduri tal-approvazzjoni ssimplifikati u iktar rapidi għall-Istati Membri jew għall-gruppi ta' Stati Membri interessati, u għandu jwassal ukoll biex jiġu stabbiliti kundizzjonijiet nondiskriminatorji għall-esportazzjonijiet komuni għall-Istati Membri kollha. Fir-rigward tal-importazzjonijiet tal-UE, l-UE qatt ma tikkomprometti l-istandards għoljin tagħha ta' protezzjoni tal-konsumatur f'xi ftehim kummerċjali, u jibqgħu l-istess għall-importazzjonijiet kollha irrispettivament mill-arranġament preferenzjali fis-seħħ. Pereżempju, qatt ma awtorizzat l-hekk imsejħa promoturi tat-tkabbir jew immodifikat il-proċess tal-approvazzjoni tagħha għall-OĠM, li huwa bbażat fuq ix-xjenza. Dawn ir-rekwiżiti legali għall-importazzjonijiet tal-UE jibqgħu fis-seħħ (eż. is-CETA, il-Mercosur), anke meta t-tariffi jitneħħew jew jitnaqqsu. X'inhi l-metodoloġija ta' dan l-istudju? L-istudju jipprovdi l-bidliet mistennija fil-flussi kummerċjali wara l-implimentazzjoni ta' sett ta' ftehimiet ta' kummerċ ħieles (FTAs) meta mqabbla ma' xenarju ta' referenza, jiġifieri l-kummerċ ipproġettat fl-2030 mill-Prospettiva Agrikola 2019-2030. Għal raġunijiet ta' komparabbiltà u ta' konsistenza mal-istudju kumulattiv ippubblikat fl-2016, is-servizzi tal-Kummissjoni għamlu l-għażla espliċita li jużaw metodoloġija u suppożizzjonijiet ta' politika li huma kemm jista' jkun qrib dawk li ntużaw fl-istudju preċedenti. Intużaw l-istess mudelli: mudell ta' ekwilibriju ġenerali komputabbli (MAGNET) u mudell ta' ekwilibriju parzjali (Aglink-Cosimo). Ġiet ikkunsidrata struttura simili fix-xenarji kummerċjali għall-ftehimiet kummerċjali li għadhom qed jiġu nnegozjati, b'kunsiderazzjoni ta' eżitu plawżibbli iżda teoriku fir-rigward tan-numru ta' linji tariffarji liberalizzati u t-trattament ta' prodotti agrikoli mhux liberalizzati, sabiex ma jiġix ippreġudikat ir-riżultat finali tan-negozjati. Barra minn hekk, tqiesu l-evoluzzjonijiet reċenti fis-sitwazzjoni politika Ewropea u fil-politika kummerċjali. L-istudju jirreferi għall-EU-27, wara l-ħruġ tar-Renju Unit mill-UE. L-eżitu tal-ftehimiet kummerċjali konklużi ġie rifless fil-mudelli (il-ftehimiet mal-Kanada, mal-Ġappun, mal-Vjetnam, mal-Mercosur u mal-Messiku). F'konformità mal-aġenda kummerċjali attwali tal-UE (għall-kuntrarju tal-istudju tal-2016) ma ġie kkunsidrat l-ebda ftehim kummerċjali mal-Istati Uniti (TTIP) jew mat-Turkija. Għal iktar informazzjoni Stqarrija għall-istampa Skeda informattiva Studju dwar l-impatt kumulattiv tal-ftehimiet kummerċjali fuq is-settur agroalimentari Infografika interattiva Il-kummerċ agroalimentari